Xherdan Shaqiri

Xherdan Shaqiri (s. 10. lokakuuta 1991 Gjilan, Jugoslavia) on sveitsiläinen jalkapalloilija, joka edustaa Sveitsin Superliigassa pelaavaa FC Baselia. 169 senttimetriä pitkän Shaqirin pelipaikka on laitalinkki.Xherdan Shaqiri National Football Teams -sivustolla  Etniseltä taustaltaan hän on Kosovon albaani.

 Seurajoukkueura 
Shaqiri edusti Baselia vuodesta 2001 vuoteen 2012. Sitä ennen hän pelasi SV Augstin juniorijoukkueissa. Shaqiri allekirjoitti ensimmäisen ammattilaissopimuksensa 2. tammikuuta 2009. Sopimuksen kesto oli kaksi vuotta. Hän pelasi ensimmäisen pääsarjaottelunsa heinäkuussa 2009 ja oli voittamassa Sveitsin-mestaruutta ja Sveitsin cupia vuonna 2010. Shaqiri nousi vuonna 2010 myös Sveitsin maajoukkueeseen ja päävalmentaja Ottmar Hitzfeld kutsui hänet MM-kisoihin. Hän voitti Sveitsin liigamestaruuden myös 2011.

Kun Basel eteni alkulohkostaan jatkoon Mestarien liigassa 2011–2012 tiputtamalla esimerkiksi Manchester Unitedin, Shaqiri oli näkyvässä roolissa. Basel jatkoi yllätyksiään kukistamalla neljännesvälierien 1. osaottelussa Bayern Münchenin 1–0. Vaikka Basel hävisi toisen osaottelun 7–1, Shaqiri sai suurseurat kiinnostumaan hänestä. Bayern osti lopulta miehen 10 miljoonalla eurolla. Sopimus laadittiin siten, että Shaqiri pelasi kauden 2011–2012 loppuun Baselissa ja siirtyi kaudeksi 2012–2013 Bayerniin. Hän voitti Baselissa kolmannen peräkkäisen Sveitsin-mestaruutensa 2012. Lisäksi hän oli voittamassa toista Sveitsin cupiaan. Kaikkiaan hän pelasi seurassa 92 sarjaottelua, joissa teki 18 maalia ja antoi 19 maalisyöttöä.

Shaqiri aloitti Bayern-uransa voittamalla DFL-Supercupin 2012. Hän voitti tulokaskaudellaan Bundesliigan mestaruuden tehtyään 26 ottelussa neljä maalia ja annettuaan kuusi maalisyöttöä. Mestarien liigassa hän pelasi seitsemässä ottelussa ja teki yhden maalin Bayernin tiellä mestaruuteen. Pudotuspelivaiheessa hän tosin pelasi vain minuutin kahdessa ottelussa. Saksan Cupin voittaneessa Bayernissa hän teki viidessä ottelussa kolme maalia. Kaudella 2013−2014 hän oli voittamassa UEFA Super Cupia ja seurajoukkueiden maailmanmestaruutta. Hän kärsi kauden aikana useista loukkaantumisista ja pelasi vain 17 bundesliigaottelussa Bayernin voittaessa jälleen maan mestaruuden. Saksan Cupissa hän esiintyi kolmessa ottelussa Bayernin voittaessa jälleen cupinkin. 

Bayern voitti maan mestaruuden jälleen kaudella 2014−2015. Shaqiri pääsi syyskaudella pelaamaan yhdeksässä sarjaottelussa, näistä vain kolmessa avauskokoonpanossa, ja teki yhden maalin. Kevätkauden 2015 hän oli lainalla Serie A:n Interissä, jossa teki 15 sarjaottelussa yhden maalin. Lainasopimuksensa jälkeen hän siirtyi Interiin 15 miljoonan euron siirtosummalla heinäkuussa 2015. Inter myi hänet kuitenkin runsasta kuukautta myöhemmin Englannin Valioliigassa pelanneeseen Stokeen 17 miljoonalla eurolla.

Shaqiri pelasi Stokessa kausien 2015−2018 aikana kaikkiaan 84 valioliigaottelua, joissa teki 15 maalia ja antoi 15 maalisyöttöä. Hän siirtyi Valioliigan Liverpooliin 14,7 miljoonan euron siirtosummalla elokuussa 2018. Tulokaskaudellaan hän oli voittamassa Mestarien liigaa, jossa tosin pelasi vain neljässä ottelussa. Valioliigassa hän teki 24 pelaamassaan ottelussa kuusi maalia ja antoi kolme maalisyöttöä. Liverpoolin mestaruuskaudella 2019–2020 hän pelasi vain seitsemässä valioliigaottelussa kaikkiaan 181 minuuttia ja teki yhden maalin. Hän oli voittamassa seurajoukkueiden maailmanmestaruutta. Kaudella 2020–2021 hän pelasi Valioliigassa 14 ja Mestarien liigassa viisi ottelua.

Elokuussa 2021 Shaqiri siirtyi Ranskaan Lyonin riveihin kuuden miljoonan euron siirtosummalla. Pienelle vastuulle Lyonissa jäänyt Shaqiri siirtyi helmikuussa 2022 Yhdysvaltoihin MLS-seura Chicago Fireen. Chicago Fire maksoi Shaqirista Lyonille noin seitsemän miljoonaa euroa. Shaqiri pelasi kolmen kauden aikana Chicago Firessä 69 MLS-ottelua, joissa hän teki 14 ja syötti 11 maalia.

Elokuussa 2024 Shaqiri palasi kasvattajaseuraansa FC Baseliin kolmivuotisella sopimuksella. Kaudella 2024–2025 Shaqiri pelasi Baselin voittamassa Sveitsin Superliigassa 34 ottelua, joissa hän teki 18 maalia ja antoi 21 maalisyöttöä. Hän oli 18 maalillaan sarjan paras maalintekijä.

 Maajoukkueura 
Shaqiri pelasi Sveitsin kaikki kolme ottelua alle 17-vuotiaiden EM-kilpailuissa 2008. Hän pelasi kaikki viisi ottelua Sveitsin saavuttaessa hopeaa alle 21-vuotiaiden EM-kilpailuissa 2011.

Shaqiri pelasi ensimmäisen maaottelunsa Sveitsin maajoukkueessa Uruguayta vastaan maaliskuussa 2010. MM-kilpailuissa 2010 hän pelasi 12 minuuttia ottelussa Hondurasia vastaan. Ensimmäisen maajoukkuemaalinsa hän teki EM-karsintaottelussa Englantia vastaan saman vuoden syyskuussa. MM-kilpailuissa 2014 hän pelasi avauskokoonpanossa Sveitsin kaikissa neljässä ottelussa ja teki hattutempun ottelussa Hondurasia vastaan. EM-kilpailuissa 2016 hän oli niin ikään avauksessa Sveitsin kaikissa neljässä ottelussa ja teki maalin neljännesvälieräottelussa Puolaa vastaan. Myös MM-kilpailuissa 2018 hän avasi Sveitsin kaikki neljä ottelua ja onnistui maalinteossa ottelussa Serbiaa vastaan. Kesän 2021 EM-kilpailuissa hän pelasi avauskokoonpanossa joukkueensa kaikki viisi ottelua ja teki kaksi maalia alkulohko-ottelussa Turkkia vastaan sekä 1–1-tasoitusmaalin Sveitsin tappioon päättyneessä puolivälieräottelussa Espanjaa vastaan. MM-kilpailuissa 2022 hän pelasi avauskokoonpanossa kolmessa Sveitsin neljästä ottelusta ja teki maalin alkulohko-ottelussa Serbiaa vastaan. EM-kilpailujen 2024 alkulohkossa hän pelasi avauskokoonpanossa Skotlantia vastaan ja teki joukkueensa 1–1-tasoitusmaalin. Puolivälierässä Englantia vastaan hän tuli vaihdosta kentälle ja teki ottelun ratkaissseessa rangaistuspotkukilpailussa maalin joukkueensa kolmantena laukojana, mutta Englanti meni ottelusta jatkoon. 

EM-kilpailujen 2024 jälkeen Shaqiri lopetti maajoukkueuransa.

 Lähteet 

 Aiheesta muualla 

Luokka:Sveitsiläiset jalkapalloilijat
Luokka:Vuonna 1991 syntyneet
Luokka:Elävät henkilöt